CELEX: C2005/205/22
Language: sk
Date: 2005-08-20 00:00:00
Title: Vec C-255/05: Žaloba podaná 16. júna 2005 Komisiou Európskych spoločenstiev proti Talianskej republike

20.8.2005   
            
            
               SK
            
            
               Úradný vestník Európskej únie
            
            
               C 205/12
            
         Žaloba podaná 16. júna 2005 Komisiou Európskych spoločenstiev proti Talianskej republike
   (Vec C-255/05)
   (2005/C 205/22)
   Jazyk konania: taliančina
   Komisia Európskych spoločenstiev, v zastúpení: M. Konstantinidis, splnomocnený zástupca, za právnej pomoci F. Louis a A. Capobianco, avvocati, podala 16. júna 2005 na Súdny dvor Európskych spoločenstiev žalobu proti Talianskej republike.
   Žalobkyňa navrhuje, aby Súdny dvor:
   
               —
            
            
               Určil, že Talianska republika si nesplnila povinnosti, ktoré je vyplývajú z článku 2 ods. 1 a 4, pododsek 1 smernice 85/337/EHS (1) Rady z 27. júna 1985 o posudzovaní vplyvov určitých verejných a súkromných projektov na životné prostredie v znení smernice 97/11/ES (2) Rady z 3. marca 1997 a článku 12 ods. 1 smernice 2000/76/ES (3) Európskeho parlamentu a Rady zo 4. decembra 2000 o spaľovaní odpadov tým, že
               
                           —
                        
                        
                           nepodrobila, pred vydaním stavebného povolenia, projekt tretej linky spaľovne odpadu ASM v Brescia, ktorá je zariadením patriacim do vecnej pôsobnosti smernice 85/337/EHS v platnom znení, posúdeniu vplyvu na životné prostredie v zmysle článkov 5 až 10 smernice 85/337/EHS v platnom znení,
                        
                     
                           —
                        
                        
                           nesprístupnila verejnosti, na jednom alebo viacerých verejne prístupných miestach, počas primeraného obdobia preto, aby verejnosť mohla vyjadriť svoje pripomienky pred tým, než príslušný úrad prijme rozhodnutie, žiadosť o povolenie prevádzkovania tretej linky spaľovne odpadov v Brescia a ani neumožnila verejnosti oboznámiť sa s rozhodnutím a kópiu povolenia.
                        
                     
         
               —
            
            
               Zaviazal Taliansku republiku nahradiť trovy konania.
            
         Žalobné dôvody a hlavné tvrdenia
   Obchodná spoločnosť ASM Brescia SpA prevádzkuje spaľovňu odpadov, ktorá pozostáva z dvoch liniek a jej prevádzkovanie bolo povolené v roku 1993. Napriek uvedenému začiatkom roku 2003 ASM di Brescia SpA začala s realizáciou „tretej linky“ spaľovne odpadov.
   Tretia linka spaľovne odpadov v Brescia je zatriedená ako zariadenie, ktoré vykonáva postupy recyklovania v zmysle stĺpca R1 prílohy IIB smernice 75/442/EHS a má kapacitu väčšiu ako 100 ton za deň. Ako taká mala byť podrobená konaniu posudzovania vplyvu na životné prostredie (ďalej len „PVŽP“) v zmysle smernice 85/337/EHS v platnom znení.
   Avšak, tak ako to potvrdili talianske úrady, projekt realizácie tretej linky nebol nikdy predmetom konania PVŽP a ani osobitného skúmania (overovanie podriaditeľnosti PVŽP). Talianska zákonná právna úprava totižto neustanovuje všeobecné podriadenie spracovávanie odpadov PVŽP v súlade s tým, čo určuje smernica 85/337/EHS, ale obsahuje početné výnimky, ktoré obmedzujú značne vecnú pôsobnosť zmienenej smernice.
   Komisia tvrdí, že vylúčenie dopadov, ktoré vyvolávajú činnosti recyklácie odpadov z konania PVŽP, nemá žiaden základ v právnom poriadku Spoločenstva a teda tvorí zrejmé nesplnenie povinností.
   S odkazom na článok 12 smernice 2000/76/ES Komisia vyčíta talianskym úradom, že neuverejnili žiadosť o povolenie prevádzkovania tretej linky a povolenie v súlade s tým, čo stanovuje uvedený článok.
   
      (1)  Ú. v. ES L 175, 5.7.1985, s. 40.
   
      (2)  Ú. v. ES L 73, 3.3.1997, s. 5.
   
      (3)  Ú. v. ES L 332, 28.12.2000, s. 91.